Twee vas oor mensehandel | Maroela Media
Twee vas oor mensehandel
Atif Ali (links) en Sabul Miah (Foto verskaf deur die Valke)
Twee mans sal na verwagting Vrydag weer in die distrikhof in Nelspruit verskyn ná hulle glo vier persone van Bangladesj ontvoer het.
Kapt. Dineo Sekgotodi, woordvoerder van die direktoraat vir prioriteitsmisdaadondersoeke (die Valke), het gesê Atif Ali (27) en Sabul Miah (30) het Dinsdag in die hof verskyn. Hulle bly in aanhouding.
Volgens haar het die twee mans vier persone van Bangladesj onder vals voorwaardes in diens geneem voor hulle ontvoer is. Die persone word tans in 'n plek van veiligheid gehou ná hulle uit onwettige aanhouding bevry is deur 'n gesamentlike operasie van die Valke in Mpumalanga, misdaadintelligensie en Nelspruit se honde-eenheid.
"Die span het Vrydag inligting opgevolg oor persone wat in 'n huis in Nelspruit Belview Estate aangehou word. Die vier persone van Bangladesj het via Dakar na Mosambiek gereis. Hulle is toe glo gedwing om na Suid-Afrika te stap totdat hulle in Komatipoort opgelaai en na die huis in Nelspruit geneem is."
Die slagoffers voer aan hul ontvoerders het met hul familie in Bangladesj kontak gemaak en omkoopgeld vir hul vrylating geëis. Die twee verdagtes is op die perseel in hegtenis geneem en staan tereg op aanklag van mensehandel.
Help my om te verstaan. Die 2 se name en fotos word gepubliseer. Beteken dit hulle het klaar in die hof gepleit? Die vrou wat in hegtenis geneem is en vermoedelik betrokke is met die Veeart se dood In Pta, se naam mag nie genoem word en gesin nie vertoon word. Huh ??